Sóttvarnalæknir hefur til skoðunar að stytta einangrun vegna covid í fimm daga, í stað sjö eins og nú er. Hann hefur lagt til að sýnatöku fyrir fólk í smitgát verði hætt. Hlutfallslega mun færri leggjast inn á spítala vegna sjúkdómsins nú en í fyrri bylgjum faraldursins.
Þórólfur Guðnason sóttvarnalæknir segir að enn sé ekki farinn að sjást árangur af hertum aðgerðum í síðustu viku. Hann gerir ekki ráð fyrir að samkomutakmörkunum verði aflétt fyrir mánaðamót. Áfram megi búast við um 1.100 smitum á dag. Mesta útbreiðslan í smitum á samfélaginu er nú hjá börnum á grunnskólaaldri, allt að helmingur smita. Alvarleg veikindi eru sjaldgæfari hjá börnum en fullorðnum en þó koma fjögur til sex börn daglega á Barnaspítala Hringsins til eftirlits.
Um átta þúsund börn voru fjarverandi í skólastarfi í síðustu viku vegna faraldursins, 70 prósent þeirra búa á höfuðborgarsvæðinu.
Víðir Reynisson yfirlögregluþjónn almannavarna segir að reynt sé að takmarka sóttkví meðal grunnskólabarna eins og mögulegt er.
Hlutfallslega færri leggjast inn á spítala vegna sjúkdómsins en þegar delta var allsráðandi. Nú eru 0,2 til 0,3 prósent smitaðra sem þurfa innlögn, en voru um tvö prósent. Þá virðist fjölgun á gjörgæslu ætla að verða minni en á almennum legudeildum. Þórólfur segir að til greina komi að stytta einangrun úr sjö dögum í fimm.
Sóttvarnalæknir metur nú hvort stytta eigi einangrun vegna covid í fimm daga, í stað sjö eins og nú er. Hann hefur lagt til að sýnatöku fyrir fólk í smitgát verði hætt. Nærri fimmtán hundruð greindust með covid í gær, og hafa aðeins einu sinni verið fleiri. Sjúklingum á Landspítala með covid fækkar hratt. Þórólfur gerir ekki ráð fyrir að slakað verði á samkomutakmörkunum fyrir mánaðamót. 